CELEX: 32022D0460
Language: mt
Date: 2022-03-04 00:00:00
Title: Deċiżjoni ta’ Implimentazzjoni tal-Kummissjoni (UE) 2022/460 tal-4 ta’ Marzu 2022 li temenda d-Deċiżjoni ta’ Implimentazzjoni (UE) 2021/788 li tistabbilixxi regoli għall-monitoraġġ u għar-rappurtar tal-infezzjonijiet bis-SARS-CoV-2 f’ċerti speċijiet ta’ annimali (notifikata bid-dokument C(2022) 1270) (Test b’rilevanza għaż-ŻEE)

22.3.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 93/191
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2022/460
         tal-4 ta’ Marzu 2022
         li temenda d-Deċiżjoni ta’ Implimentazzjoni (UE) 2021/788 li tistabbilixxi regoli għall-monitoraġġ u għar-rappurtar tal-infezzjonijiet bis-SARS-CoV-2 f’ċerti speċijiet ta’ annimali
         
            
               (notifikata bid-dokument C(2022) 1270)
            
         
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva 2003/99/KE tal-Parlament Ewropew u tal-Kunsill tas-17 ta’ Novembru 2003 rigward il-monitoraġġ taż-żoonożi u tal-aġenti żoonotiċi, temenda d-Deċiżjoni tal-Kunsill 90/424/KEE u tħassar id-Direttiva tal-Kunsill 92/117/KEE (1), u b’mod partikolari l-Artikoli 4(5) u 9(1) u t-tielet paragrafu tal-Artikolu 11 tagħha,
         Billi:
         
                     (1)
                  
                  
                     Mill-2020, ġew irrappurtati infezzjonijiet bil-virus tas-SARS-CoV-2 fil-minks f’ċerti Stati Membri u f’pajjiżi terzi, u ġie stabbilit li t-trażmissjoni mill-bniedem għall-minks u mill-minks għall-bniedem tista’ sseħħ. Għaldaqstant, id-Deċiżjoni ta’ Implimentazzjoni tal-Kummissjoni (UE) 2021/788 tat-12 ta’ Mejju 2021 (2) tistabbilixxi regoli għall-monitoraġġ u għar-rappurtar armonizzati, fi ħdan l-Unjoni, tal-infezzjonijiet bis-SARS-CoV-2 f’ċerti speċijiet ta’ annimali.
                  
               
                     (2)
                  
                  
                     Jenħtieġ li l-perjodu ta’ applikazzjoni tal-miżuri previsti fid-Deċiżjoni ta’ Implimentazzjoni (UE) 2021/788 iqis l-epidemjoloġija tas-SARS-CoV-2 f’ċerti speċijiet ta’ annimali. It-tifqigħat fl-istabbilimenti tal-minks f’diversi Stati Membri fl-2021 u fl-2022 jindikaw li s-sitwazzjoni epidemjoloġika għadha qed tevolvi u li valutazzjoni ulterjuri tar-riskji hija meħtieġa.
                  
               
                     (3)
                  
                  
                     Għaldaqstant, jenħtieġ li minħabba s-sitwazzjoni epidemjoloġika attwali fl-Unjoni u fil-pajjiżi terzi, il-perjodu ta’ applikabbiltà tad-Deċiżjoni ta’ Implimentazzjoni (UE) 2021/788 jiġi estiż, sabiex jiġi żgurat li l-informazzjoni rilevanti kollha tkompli tinġabar permezz ta’ sistema effiċjenti u armonizzata ta’ monitoraġġ u ta’ rappurtar. Jenħtieġ li l-monitoraġġ u r-rappurtar armonizzati jkomplu sakemm issir valutazzjoni ulterjuri tar-riskji u jiġu applikati l-miżuri ta’ kontroll disponibbli.
                  
               
                     (4)
                  
                  
                     Għaldaqstant, jenħtieġ li d-Deċiżjoni ta’ Implimentazzjoni (UE) 2021/788 tiġi emendata skont dan.
                  
               
                     (5)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            Fl-Artikolu 6 tad-Deċiżjoni ta’ Implimentazzjoni (UE) 2021/788, id-data “31 ta’ Marzu 2022” hija sostitwita għal “31 ta’ Marzu 2023”.
         
         
            Artikolu 2
            Din id-Deċiżjoni hija indirizzata lill-Istati Membri.
         
         
            Magħmul fi Brussell, l-4 ta’ Marzu 2022.
            
               
                  Għall-Kummissjoni
               
               Stella KYRIAKIDES
               
                  Membru tal-Kummissjoni
               
            
         
         
            (1)  ĠU L 325, 12.12.2003, p. 31.
         
            (2)  Id-Deċiżjoni ta’ Implimentazzjoni tal-Kummissjoni (UE) 2021/788 tat-12 ta’ Mejju 2021 li tistabbilixxi regoli għall-monitoraġġ u għar-rappurtar tal-infezzjonijiet bis-SARS-CoV-2 f’ċerti speċijiet ta’ annimali (ĠU L 173, 17.5.2021, p. 6).